b'\n_START_ARTICLE_\nIvan Star\xc4\x8devi\xc4\x87\n_START_SECTION_\n\xc5\xbdivotopis\n_START_PARAGRAPH_\nPu\xc4\x8dku \xc5\xa1kolu poha\xc4\x91ao je u rodnom mjestu, a potom je bio u senjskom konviktu O\xc5\xbeegovi\xc4\x87ianum, gdje je zavr\xc5\xa1io \xc4\x8detiri ni\xc5\xbea razreda. Peti i \xc5\xa1esti razred poha\xc4\x91ao je u Rijeci, a sedmi i osmi u nadbiskupijskom liceju u Zagrebu. Bogoslovno u\xc4\x8dili\xc5\xa1te u Senju poha\xc4\x91ao je godinu dana, a potom je oti\xc5\xa1ao na daljnje \xc5\xa1kolovanje u Budimpe\xc5\xa1tu. Mladu misu imao je u Mrkoplju 5. kolovoza 1900. Bio je vjerou\xc4\x8ditelj u senjskim pu\xc4\x8dkim \xc5\xa1kolama, potom profesor na teolo\xc5\xa1kom u\xc4\x8dili\xc5\xa1tu, ravnatelj kancelarije biskupa Antuna Maurovi\xc4\x87a (1895. \xe2\x80\x93 1908.) i desna ruka njegovih nasljednika, biskupa Roka Vu\xc4\x8di\xc4\x87a (1910. \xe2\x80\x93 1914) te Josipa Maru\xc5\xa1i\xc4\x87a (1915. \xe2\x80\x93 1930). Posve\xc4\x87en je za biskupa senjsko-modru\xc5\xa1kog ili krbavskog 28. kolovoza 1932. Introniziran je u Senju 11. rujna iste godine. Njegovo biskupsko geslo bilo je \xe2\x80\x9cMoli i radi\xe2\x80\x9d (lat. "Ora et labora"). Pokrenuo je Katoli\xc4\x8dki pokret na Su\xc5\xa1aku te (dvo)tjednik "Istinu", glasilo toga pokreta. Umro je u Senju 24. studenoga 1934. Sahranjen je najprije bio u Senju na groblju sv. Vida, ali su njegovi posmrtni ostatci 20. rujna 1939. godine preneseni u rodni Mrkopalj i polo\xc5\xbeeni pod glavni oltar \xc5\xbeupne crkve Majke Bo\xc5\xbeje od Sedam \xc5\xbealosti.'